All Blacks bly gedugte teenstandersJacques Nienaber (Foto: Phill Magakoe/AFP) Die onweerswolke trek ongetwyfeld bo die All Blacks saam. Die reeksnederlaag teen Ierland beteken dat afrigter Ian Foster en kaptein Sam Cane onder druk is, terwyl rugbybaas Mark Robinson ook nie meer met soveel selfvertroue in die land se rugbyraadsale kan rondstap nie. Tog was hulle vir jare die maatstaf waarteen ander spanne hulself gemeet het en só ’n vyftiental verander nie eensklaps – of selfs ná ’n paar maande – in ’n swak span nie. “Nieu-Seeland is beslis ’n ander uitdaging as Wallis. Hulle fokus op kontinuïteit en om die bal rond te beweeg, terwyl hul spel in die vaste fasette altyd ’n bedreiging is,” het Springbok-afrigter Jacques Nienaber gesê. Die Springbokke en die All Blacks speel volgende Saterdag in ’n geskiedkundige toets op die Mbombela-stadion. Dit sal die eerste keer was wat dié twee spanne in die Laeveld sal kragte meet. Eben Etzebeth, Lukhanyo Am en Damian de Allende. Foto: GB Jordaan. “Nieu-Seeland sal desperaat wees. Net soos ons is hulle onder druk, maar as ’n span het ons net beheer oor ons eie desperaatheid en sal dus op ons spel konsentreer.” Terselfdertyd meen Lukhanyo Am dat die Kiwi’s steeds gedugte teenstanders is. “Ons moet altyd op ons heel beste teen die All Blacks wees. Ons werk egter hard en dinge lyk goed by ons oefenkamp. Ons is terselfdertyd opgewonde om teen hulle te speel en ons sien uit na die Rugbykampioenskap,” het die Springbok-senter gesê. Bepalings: 6 Augustus: Suid-Afrika teen Nieu-Seeland in Mbombela (Nelspruit) 13 Augustus: Suid-Afrika teen Nieu-Seeland in Johannesburg. Springbok-groep vir Rugbykampioenskap: Voorspelers: Thomas du Toit, Steven Kitshoff, Vincent Koch, Frans Malherbe, Ntuthuko Mchunu, Ox Nché, Trevor Nyakane, Joseph Dweba, Malcolm Marx, Bongi Mbonambi, Lood de Jager, Eben Etzebeth, Salmaan Moerat, Ruan Nortjé, Marvin Orie, Pieter-Steph du Toit, Siya Kolisi (kaptein), Elrigh Louw, Evan Roos, Kwagga Smith, Jasper Wiese, Duane Vermeulen, Rynhardt Elstadt, Deon Fourie en Franco Mostert. Agterspelers: Faf de Klerk, Jaden Hendrikse, Herschel Jantjies, Grant Williams, Elton Jantjies, Handré Pollard, Lukhanyo Am, Damian de Allende, André Esterhuizen, Jesse Kriel, Warrick Gelant, Willie le Roux, Makazole Mapimpi, Kurt-Lee Arendse, Frans Steyn en Damian Willemse.